བ་པ་པོ་ཡི་
ལག་གཡོན་གྱིས། །འདི་ནི་དཔའ་བོའི་གནས་ཡིན་ཏེ། །བརྡ་རྣམས་ལ་ནི་རབ་འཇུག་པའོ། །ཁམས་
གསུམ་རྒྱུ་དང་མི་རྒྱུ་དང༌། །འགྲོ་ཀུན་གཡོན་ནས་འབྱུང་བ་ཡིན། ༈ །རྡོ་རྗེ་སེམས་དཔའ་སྦོམ་
པོར་གནས། །ལྕུག་མར་དེ་བཞིན་རྣམ་སྣང་མཛད། །གཙོ་བོར་པདྨ་གར་མཛད་དེ། །བརྟན་པར་
དངོས་གྲུབ་ཐམས་ཅད་ནི། །རབ་རྩོལ་བ་ཡི་དཔའ་བོ་བཞུགས། །མཐའ་མ་ལ་ནི་མཁའ་སྙིང་
པོ། །མི་བཟད་སྐུ་དང་ལྡན་པ་ཉིད། །སེན་མོའི་ངོས་ནི་རྟ་མགྲིན་གྱི། །གནས་སུ་གྱུར་པར་བཤད་པ་
ཡིན། །འདི་དག་ཐམས་ཅད་དཔའ་བོ་ཡི། །གཡོན་པ་ལས་བྱུང་རྒྱུ་ཡིན་ནོ། །ལག་མཐིལ་ཤྲཱི་ཧེ་རུ་
ཀ་ཡི། །ཕག་མོ་འདུས་པ་དགའ་བྱེད་ཡིན། །རྒྱབ་ཏུ་ཤིན་ཏུ་ངེས་བྱས་ནས། །བརྡ་ཉིད་ལྔ་པོ་བསྟན་
པ་ཡིན། །འདི་དག་ལག་ཏུ་དགོད་པ་སྟེ། །མཛའ་བ་ཐམས་ཅད་འདུས་པ་ཡིན། །རྣམ་པ་དེ་ལྟའི་ཆོ་
ག་ཡིས། །དཔའ་བོ་དམ་པ་མཆོད་པར་བྱ། །ས་ནི་སྤྱན་ཞེས་བྱ་བར་བཤད། །ཆུ་ཁམས་མཱ་མ་ཀཱི་
རུ་བརྗོད། །མེ་ནི་གོས་དཀར་མོར་བཤད་དེ། །རླུང་ནི་སྒྲོལ་མར་རབ་ཏུ་བརྗོད། །ཙུམ་བི་ཀ་ནི་སྟོང་
པ་སྟེ། །དེ་བཞིན་ཕ་རོལ་ཕྱིན་པ་ཡིན། །དབུས་སུ་དཔའ་བོ་ཀུན་གྱི་གནས། །མཁས་པས་རྒྱབ་ཏུ་
གཤེགས་སུ་གསོལ། ༈ །གསང་བ་འདི་ནི་མི་བཤད་ཅིང་། །རབ་ཏུ་འབད་དེ་སྦ་བར་བྱ། །དེ་ལྟར་

དཔལ་འཁོར་ལོ་བདེ་མཆོག་གི་བསྡུས་པའི་རྒྱུད། 377
བརྡ་བྱ་དཔའ་བོ་རྣམས། །གཅིག་ཏུ་ཟས་ལ་བརྩམ་པར་བྱ། །དཔའ་བོ་ཐམས་ཅད་མཉམ་སྦྱོར་
བ། །མཁའ་འགྲོ་དྲ་བའི་བདེ་མཆོག་ཡིན། ༈ །དཔལ་ཧེ་རུ་ཀར་བརྗོད་པ་ལས་བཟའ་བ་དང་སྦྱིན་
སྲེག་དང་། གཏོར་མའི་བྱ་བ་ལ་ལག༌པའི༌བརྡའི༌ཆོ༌གའི༌ལེའུ༌སྟེ༌སུམ་ཅུ་རྩ་གཅིག་པའོ༎ །
༈ དེ་ནས་གཞན་ཡང་བཤད་པར་བྱ། །བཟའ་དང་སྟོན་མོ་འདུས་པ་སྟེ། །ཡང་དག་ཆོ་ག་
གང་གིས་ནི། །དངོས་གྲུབ་མྱུར་དུ་རབ་འཇུག་པའོ། ༈ །ཕྱུགས་རྣམས་ཀྱི་ནི་དགུག་པ་ཉིད། །སྒྲུབ་
པོས་སྔར་བསྟན་རིམ་པ་དེས། །ཕྱུགས་རྣམས་དང་ནི་དེ་བཞིན་ལྔ། །བོང་བུ་རུས་སྦལ་མི་རྔ་
མོ། །ཅེ་སྤྱང་རྟ་ལ་སོགས་རྣམས་ཀྱིས། །དངོས་གྲུབ་སྒྲུབ་པའི་དཀྱིལ་འཁོར་དུ། །ཕྱུགས་འདི་དག་
གི་སྒྲུབ་ཡན་ལག །རིགས་རྣམས་ལས་ནི་རིགས་མཆོག་ཕྱུགས། །རྐང་བཞི་རྣམས་ལས་གླང་པོ་
དང་། །འདབ་ཆགས་རྣམས་ལས་ངང་པ་ཉིད། །དུད་འགྲོ་རྣམས་ལས་དུད་འགྲོ་ཕྱུགས། །ལྷ་རྣམས་
ལས་ནི་ཆུ་གཡོ་བ། །རྣམ་པ་དེ་ལྟར་བརྗོད་པ་སྟེ། །དངོས་གྲུབ་སྒྲུབ་པའི་དཀྱིལ་འཁོར་དུ། །ཕྱུགས་
དེ་དག་ནི་རྣམ་པར་བཤད། །ཁྭ་དང་ཆུ་སྐྱར་ཅེ་སྤྱང་དང༌། །སྐྱེ་གཉིས་བློན་པོ་ཆེན་པོ་དང༌། །ཁྲུང་
ཁྲུང་བཞད་དང་ཀ་དམ་པ། །བཟའ་དང་སྦྱིན་སྲེག་གཏོར་མ་བྱ། །འདོད་པ་ཀུན་ནི་འགྲུབ་པར་
འགྱུར། ༈ །ཁྱི་ནག་མོ་ཡི་འོ་ཐུག་ནི། །མ་ཤ་འབྲས་ནི་ནག་པོར་ལྡན། །འདོད་པས་དོགས་པ་མེད་
པ་རུ། །རོ་ཡི་ཁར་ནི་སྦྱིན་སྲེག་བྱ། །ཇི་སྲིད་བརྒྱ་རྩ་བརྒྱད་ཀྱི་བར། །དེ་ནས་ཡི་དྭགས་ལངས་
ནས་ནི། །སྒྲུབ་པོ་ལ་དེ་འདྲི་བྱེད་དེ། །ཅི་བགྱི་ཞེས་ནི་སྨྲ་འགྱུར་ཞིང་། །ས་འོག་ལངས་སམ་རལ་
གྲི་འམ། །ཚར་གཅོད་ཕན་འདོགས་ཉིད་དག་དང༌། །རིལ་བུ་མིག་སྨན་གཏེར་རྣམས་སམ། །རྐང་
མགྱོགས་དག་གམ་བཅུད་ཀྱིས་ལེན། །དངོས་འདི་དེ་བཞིན་གཅིག་བྱིན་ནས། །འགྲོ་བར་འགྱུར་གྱི་
གཞན་དུ་མིན། །སྟེང་དང་འོག་ཏུ་ཕོ་ཉ་གྲུབ། །རྒྱུད་འདིར་ཐེ་ཚོམ་མེད་པ་ཡིན༎
༈ བ་ལང་གནས་དང་སྟེང་ལྡིང་བ། །ལྷག་མ་སྐམ་རྩ་དེ་ནས་ནི། །དུང་ཆེན་པོ་ཡི་རང་བཞིན་
བྱ། །ཡང་ན་རུ་སྦལ་དག་གི་འོ། །འདི་དེ་དངོས་གྲུབ་སྦྱིན་འགྱུར་ཡིན། ༈ །ཕྱག་བཞི་པ་དང་ཞལ་
བཞི་པ། །ཇི་སྲིད་ཕྱག་ནི་འབུམ་གྱི་བར། །སྐུ་ནི་དཀར་བའི་ཁྲོ་བོ་ཆེ། །དེ་ནས་དྲག་ཤུལ་གཟུགས་
འཆང་བ། །རྡོ་རྗེ་ཕག་མོ་ལ་གཟིགས་པ། །དེ་ཡི་སྐུ་མདོག་མཚོན་ཆ་འཆང་། །དཔའ་བོ་ཐོད་པའི་
འཕྲེང་བ་ཅན། །སྐུ་ལ་ཐལ་བས་ཉེ་བར་བྱུགས། །རལ་པ་ཅོད་པན་མདུང་དང་ལྡན། །ཕྱག་རྒྱ་ཡིས་

378 རྗེའི་གསུང་འབུམ་ཉ་པ།
ནི་སྐུ་ལ་བརྒྱན། །ཞལ་གྱི་མཆེ་བ་ཅུང་ཟད་གཙིགས། །ཡི་དྭགས་ཆེན་པོ་གདན་དུ་བྱས། །སྒྲུབ་
པ་པོ་ཡིས་དུས་རྟག་ཏུ། །སྔགས་དེ་ཤེས་ནས་བསྒོམ་པར་བྱ། ༈ །དེ་ལྟའི་ཡོན་ཏན་ཁྱད་འཕགས་
པའི། །འདོད་པ་ཡི་ནི་དངོས་གྲུབ་འགྱུར། ༈ །དཔལ་ཧེ་རུ་ཀར་བརྗོད་པ་ལས་དུད་འགྲོ་ཕྱུགས་དང་
རོ་ལངས་སྒྲུབ་པ་དང་། བསྐྱེད་པའི་རིམ་པའི་ཆོ་གའི་ལེའུ་སྟེ་སུམ་ཅུ༌རྩ་གཉིས་པའོ༎ ༎
༈ དེ་ནས་སྒྲུབ་པོའི་མཆོག་ཀུན་ནི། །སྦྱོར་བ་ཀུན་ལ་མེད་པའོ། ༈ །བཟའ་དང་བཅའ་
དང་ཉ་ཤ་སོགས། །ནུས་པ་ཅི་བཞིན་བྱ་བ་སྟེ། །མེད་པར་གྱུར་ཀྱང་བཟའ་བ་ནི། །ལྔ་པོ་ཉིད་དུ་
བྱ་བ་ཡིན། །བཟའ་དང་བཅའ་བ་རྒྱ་ཆེ་བ། །རྟག་པར་མཚན་མོ་ཉིད་དུ་བྱ། །དེ་ནས་ཕོ་ཉ་རབ་
སྦྱིན་ཞིང་། ༈ །ཁྱད་པར་དུ་ནི་སྒྲུབ་པ་པོ། །ངང་གི་མགོ་པང་བར་བཞག་ལ། །དཔའ་བོ་གཉིས་
མེད་རབ་ཏུ་མཆོད། །མ་འམ་ཡང་ན་སྲིང་མོ་འམ། །བུ་མོའམ་ཡང་ན་ཆུང་མར་ནི། །རྣམ་པ་འདི་
ལྟའི་ཆོ་ག་ཡིས། །བཅིངས་པ་ལས་ནི་རབ་གྲོལ་བྱ། །དེ་ནས་སྔགས་ནི་འགྲུབ་འགྱུར་ཏེ། །ཇི་
སྲིད་འབྱུང་བ་ཡོད་པར་དུའོ། །སློབ་དཔོན་ལུས་སུ་ལེགས་གནས་ཏེ། །སྒྲུབ་པ་པོ་ལས་མཆོད་པ་
ལེན། །དཔའ་བོ་རྣམས་ཀྱི་སྟན་དག་དང༌། །ཕྱག་རྒྱ་ཉིད་དུ་ཐེ་ཚོམ་མེད། །སྒྲུབ་པོ་ཤིན་ཏུ་མཉམ་
གཞག་པས། །གླུ་དང་གར་ལ་སོགས་པ་བྱ། །ཇི་སྲིད་ལུས་ཅན་ཐམས་ཅད་ཀྱང་། །རྣལ་འབྱོར་ཡེ་
ཤེས་ཞེན་མ་གྱུར། །དེ་སྲིད་འཁོར་བར་འཁོར་འགྱུར་ཞིང་། །སྡུག་བསྔལ་མྱ་ངན་ཡོངས་གཡེངས་
འགྱུར། །དངོས་པོ་ཀུན་གྱིས་སྒྲུབ་པ་པོས། །དེ་ནས་ཕྱག་རྒྱ་མཆོད་པར་བྱ། །མཆོད་པ་མཆོད་པར་
འདོད་པ་སྟེ། །བརྙས་པ་ཡིས་ནི་ངེས་པར་བསྲེག །རྣལ་འབྱོར་གྱི་ནི་རྒྱུད་དུ་མིས། །ཕྱག་རྒྱ་ཆེན་པོ་
དང་པོར་གྲུབ། །རབ་ཏུ་འབད་པས་མཆོད་པར་བྱ། །ཕྱི་ནས་དཔའ་བོ་རྣམས་ཀྱི་ནི། །དཔའ་བོ་ཉིད་
ལ་སྤྱད་པར་བྱ། ༈ །དེ་ལྟར་མཆོད་པ་བྱས་ནས་ནི། །སྒྲུབ་པོ་ས་འོག་ལངས་པ་དང་། །ཞི་བ་ཉིད་དང་
རྒྱས་པ་དང༌། །དབང་དང་དགུག་པ་དག་དང་ནི། །གསད་དང་བསྐྲད་པ་ལ་སོགས་དང་། །རྨུགས་
དང་རེངས་པ་དེ་བཞིན་ཏེ། །དབྱེ་བ་ཉིད་དང་ཚར་གཅོད་དང་། །ལས་ཀྱི་དངོས་གྲུབ་མཆོད་པར་
བྱ། །ཅི་རུང་བ་ཡི་ལས་ཀུན་ལ། །ཉོན་མི་མོངས་པར་འགྲུབ་འགྱུར་ཏེ། །ཐེ་ཚོམ་མེད་པར་སྒྲུབ་པ་
པོའི། །དངོས་གྲུབ་ཐམས་ཅད་འགྲུབ་པར་འགྱུར། ༈ །དཔལ་ཧེ་རུ་ཀར་བརྗོད་པ་ལས་གསང་བའི་
མཆོད་པ་དང་བསྙེན་བཀུར་གྱི་མཆོད་པའི་ལེའུ་སྟེ་སུམ་ཅུ་རྩ་གསུམ་པའོ༎ །

དཔལ་འཁོར་ལོ་བདེ་མཆོག་གི་བསྡུས་པའི་རྒྱུད། 379
༈ དེ་ནས་མཁའ་འགྲོ་མ་དྲ་བའི། །འཁོར་ལོའི་ཆོ་ག་རྒྱས་པ་སྟེ། །གང་ཡང་ལས་རྣམས་
མྱུར་བ་རུ། །སྒྲུབ་པ་པོ་ཡི་ཐེ་ཚོམ་མེད། ༈ །དཔའ་བོ་ཀུན་དང་རྣལ་འབྱོར་མ། །པད་མའི་ལྟེ་བར་
ངེས་པར་སྦྱར། །སྨིན་མའི་བར་དུ་གཞུག་པར་བྱ། །ཨཱ་བ་དྷཱུ་ཏཱིའི་གནས་དེ་བཞིན། །དཔའ་བོ་
འཆོལ་བར་བྱས་ཆགས་པར། །བཟའ་བ་ཡང་ནི་དེ་ནས་བསྲེག །གཽ་མཾ་ས་དང་རུ་དྷི་ར། །འབད་
པས་བསྲེག་བྱ་ལྔ་དག་བྱ། །དེ་ནས་འབར་བའི་མེ་ལ་ནི། །བསྲེག་བླུགས་དགུ་ནི་སྦྱིན་པར་
བྱ། །འབར་འཕྲོ་རྒྱ་མཚོར་བལྟ་བར་བྱ། །ཀུན་ནས་སྒོ་ཡི་འཁོར་ལོར་ངེས། །དཔའ་བོའི་དབང་
པོ་ཞལ་བཞི་པ། །དཔའ་བོ་དཔའ་བོའི་གནས་དེ་བཞིན། །འདབ་ལ་ཕོ་ཉ་མོ་བཞི་ཡིན། །དཔའ་
བོ་ཀུན་དང་གཉིས་མེད་བདེ། །ཆོ་ག་ཇི་བཞིན་རྣམ་པ་ཡིས། །ཁཎྜ་རོ་ཧ་ཕྱི་རོལ་སྦྱིན། །རང་གི་
གཟུགས་སུ་རྣམ་ཞུགས་པ། །འཁོར་ལོའི་དབུས་སུ་བལྟ་བར་བྱ། །འཁོར་ལོ་འདི་དག་གསལ་
བར་ནི། །རིམ་པ་ཇི་ལྟ་བ་བཞིན་བྱ། ༈ །རིག་པ་རྒྱ་མཚོ་ལས་ཇི་བཞིན། །དཔའ་བོས་མདོར་
བསྡུས་གསུངས་པ་ཡིན། །ཕོ་ཉ་གཉིས་མེད་སྦྱོར་བའི་བདག །འགྲུབ་འགྱུར་འདི་ལ་ཐེ་ཚོམ་མེད།
༈ །དཔལ་ཧེ་རུ་ཀར་བརྗོད་པ་ལས་ཕོ་ཉ་མོ་དང་གཉིས་སུ་མེད་པའི་སྦྱིན་སྲེག་གི་ལས་ཀྱི་ཆོ་གའི་
ལེའུ་སྟེ་སུམ་ཅུ་རྩ་བཞི་པའོ༎ །
༈ དེ་ནས་ལས་ཀྱི་མཆོག་རབ་ནི། །ཇི་བཞིན་རིམ་གྱིས་མཚོན་པ་སྟེ། །མཆོད་པ་གཉིས་
མེད་སྦྱོར་བའི་བདག །ལས་ནི་སོ་སོར་སྦྱར་བར་བྱ། །གང་དག་རབ་སྒྲུབ་བྱེད་པའི་སྔགས། །དེ་ཡི་
དབྱེ་བ་རིམ་བཞིན་བཤད། ༈ །ཁ་དོག་ཕོ་ཉ་སོགས་སྔགས་གང༌། །མདའ་ཡི་ཤུགས་ཀྱིས་ཡོངས་སུ་
འཁོར། །ཕན་ཚུན་འདུད་པའི་གསང་སྔགས་ནི། །ཡུལ་ཉིད་ཀྱིས་ནི་ཕྱེ་བའོ། །ས་བོན་འཕྲེང་བས་དེ་
ནས་གཟུང༌། །ཧཱུཾ་ནི་མཐའ་རུ་གནས་པ་ཡིན། །བསྒྲུབ་བྱ་འགོག་པར་འགྱུར་བ་ནི། །གོམ་པ་གཅིག་
ཀྱང་མི་འགྲོ་འོ། །ཁ་སྦྱོར་སྦྱར་བར་གྱུར་པ་དང་། །རྡོ་རྗེ་ལུ་གུ་རྒྱུད་བཅིངས་པས། །རྡོ་རྗེས་དབྱེ་
བ་ཉིད་དང་ནི། །དེ་བཞིན་བུང་བ་ལྟར་འཁོར་བྱ། ༈ །ལྕགས་ཀྱུ་ཉིད་ཀྱིས་དགུག་པ་དང༌། །གཏུན་
ཤིང་གིས་དཀྲུག་དེ་བཞིན་ཏེ། །རྡོ་རྗེ་ཉིད་ཀྱིས་འདེབས་པར་བཤད། །དབུག་ལ་མདའ་ནི་སྦྱར་བྱ་
སྟེ། །དུས་མིན་འཆི་བ་ལས་རྒྱལ་བ། །ཡན་ལག་ཁ་ཊཱཾ་ག་དང་སྦྱོར། །ཐོད་པའི་མཆོད་ཡོན་སྣོད་
དུ་ནི། །ཞལ་དུ་མཚོན་ཆ་ངེས་པར་སྦྱར། ༈ །དཔལ་ཧེ་རུ་ཀར་བརྗོད་པ་ལས་གཉིས་སུ་མེད་པའི་

380 རྗེའི་གསུང་འབུམ་ཉ་པ།
ལས་དང་། དུས་མ་ཡིན་པར་འཆི་བ་བསླུ་བའི་ཆོ་གའི་ལེའུ་སྟེ་སུམ་ཅུ་རྩ་ལྔ་པའོ༎ ༎
༈ དེ་ནས་ཕྱག་རྒྱའི་མཆོད་ཆེན་དང་། །སྔགས་ཀྱི་དགོད་པ་རབ་ཏུ་གྲགས། །མྱུར་དུ་
དངོས་གྲུབ་བྱེད་པར་ནི། །ཕྱག་རྒྱའི་མཆོད་འདི་ཐེ་ཚོམ་མེད། ༈ །མཚན་མ་གཉིས་ལ་སྔགས་སྦྱར་
ཏེ། །མཁའ་འགྲོ་དཔའ་བོ་གཉིས་མེད་པར། །སྙིང་པོ་རྣམས་ཀྱིས་དེ་བཞིན་དུ། །སྔགས་པས་མཁའ་
འགྲོ་མ་ལ་སྦྱར། །བློ་ལྡན་རྣལ་འབྱོར་མ་བསྲུང་བྱ། །དག་པའི་ལུས་ནི་རང་འདོད་པ། །དཔའ་བོ་
མཆོད་པ་རྣམ་བྱས་ནས། །ལས་ནི་འབད་པ་ཉིད་ཀྱིས་བྱ། ༈ །རྣམ་དབྱེ་རང་དགས་སྔགས་པས་
ནི། །ཕྱིན་ཅི་ལོག་ཏུ་ངེས་པར་སྦྱར། །ཚར་གཅད་ཕན་འདོགས་དོན་རྣམས་ལ། །ལས་ཀྱི་དངོས་
པོར་རྣམ་པར་བསྒོམ། །དེ་ཉིད་དབྱེ་བར་ཕྱེ་ནས་ནི། །རྩ་ལ་ལམ་དུ་སྦྱར་བར་བྱ། །རབ་ཏུ་སྒྲུབ་པའི་
སྦྱོར་དོན་ལ། །ཕྱི་རོལ་ཇི་ལྟར་ནང་དེ་བཞིན། །འདི་ཡིས་མྱུར་དུ་ལྷ་དང་ནི། །ལྷ་མིན་མིར་བཅས་
བསྒྲུབ་པར་བྱ། ༈ །དཔལ་ཧེ་རུ་ཀར་བརྗོད་པ་ལས་དེ་ཁོ་ན་ཉིད་ཀྱི་མཆོད་པ་དང་། ལས་ཀྱི་ཆོ་གའི་
ལེའུ་སྟེ་སུམ་ཅུ་རྩ་དྲུག༌པའོ༎ ༎
༈ དེ་ནས་གཞན་ཡང་བཤད་པར་བྱ། །ཚར་གཅོད་གནོན་པའི་ཆོ་ག་སྟེ། ༈ །ཕན་ཚུན་
སྦྱར་བའི་གསང་སྔགས་ནི། །མཁའ་འགྲོ་མ་དང་གཅིག་ཏུ་སྦྱར། །བཟའ་བ་ཟོས་ཤིང་མིད་ནས་
ནི། །བཟླས་པའི་མཐར་ནི་སྐྱུག་པར་བྱ། །མཚན་མོ་བདུན་ནི་རྫོགས་པ་དང༌། །བཟའ་དང་བཏུང་
བ་དག་ལ་སྦྱར། །འདི་ཡིས་ཇི་སྲིད་འཚོ་བའི་བར། །དབང་དུ་འགྲོ་བར་ཐེ་ཚོམ་མེད། །སེར་སྐྱའི་
མར་ནི་འཐུངས་ནས་སུ། །བཟླས་པའི་མཐར་ནི་སྐྱུག་པར་བྱ། །དེ་ཡིས་རང་གི་གདོང་བསྐུས་
ན། །གལ་ཏེ་རྟག་ཏུ་ཁྲོས་གྱུར་ན། །མཐོང་བ་ཙམ་གྱིས་དབང་དུ་འགྱུར། །ཏིལ་མར་ས་ལུ་བཏགས་
པ་དང་། །ལྡན་པས་ལུས་ནི་བསྐུས་གྱུར་ཅིང༌། །སྣུམ་མཁུར་སྔགས་པས་བྱས་ནས་ནི། །བཟའ་བ་ལ་
ནི་རབ་ཏུ་སྦྱར། །གལ་ཏེ་ལས་འདི་མ་བཏང་ན། །ཇི་སྲིད་འཚོ་བར་རྟག་དབང་འགྱུར། །ཏིལ་ནག་
དག་ནི་ཟོས་ནས་སུ། །སྐེ་ཚེར་བཅས་པ་སྐྱུགས་པ་དང༌། །རུ་རྟ་བཤང་བ་དང་ལྡན་པ། །ལག་སྐྱེས་
ལྟོ་བའི་སྲིན་བུ་ནི། །སྭ་ཤུ་ཀྲ་ནི་ཉིད་དང་སྦྱར། །བཟའ་བཏུང་མིག་སྨན་གོས་ལ་ནི། །བྱུག་པ་ཉིད་དུ་
རབ་ཏུ་སྦྱར། །འདི་ཡིས་ཇི་སྲིད་འཚོ་བའི་བར། །དབང་དུ་འགྱུར་བར་གདོན་མི་ཟ